ГуфIэгъуэ зэхыхьэ
Адыгэхэм (шэрджэсхэм) я дунейпсо махуэм хуэгъэпса гуфIэгъуэ зэхыхьэ фокIадэм и 19-м МузыкэмкIэ театрым щекIуэкIащ.
КъШР-м и цIыхубэ тхакIуэ Бемырзэ Мухьэдин «Адыгэ лъэпкъым и Iэпкълъэпкъ пщыкIутI» и усэмкIэ ирашэжьа пшыхьым лъэр щIэзыгъэкIрэ гур зыгъэхъуапсэ «Уэркъ» къафэмкIэ къыпащащ «Кабардинка» къэрал академие ансамблым.
КъБР-м и Iэтащхьэм и Администрацэм и УнафэщI Къуэдзокъуэ Мухьэмэд къеджащ республикэм и УнафэщI КIуэкIуэ Юрий Адыгэхэм я махуэм и щIыхькIэ цIыхухэм зэрехъуэхъум.
— Нобэрей махуэр къэблэгъэным ди нэхъыжь куэдым я гуащIэ халъхьащ. Абы къытхуагъэна лъэужь дахэр икъукIэ щIэгъэкъуэныфI тхуэхъуащ. Пэжщ, гугъуехьрэ хьэзабкIэ псыхьащ ди лъэпкъым и тхыдэр, ауэ абы хузэфIэкIащ и щхьэ ихъумэжын, лъапIэныгъэ нэхъыщхьэу иIэ бзэмрэ и хабзэ дахэмрэ щIэблэм яхилъхьэн. БлэкIар тщымыгъупщэрэ ипэкIэ дыплъэу, къэкIуэнум дыхуэнабдзэгубдзаплъэу дыпсэупхъэщ. Адыгэхэм я махуэ лъапIэм дэ Iэма-лыфI диIэщ лъэпкъыбзэр, хабзэр, фащэр, къафэр, дгъэпэрытыну, ди щIэблэр дгъэгушхуэну, дгъэлъэпIэну. А Iуэхур ДАХ-м къыщрихьэжьам къыддэзыIы-гъа псоми фIыщIэ яхуэсщIыну сыхуейщ. Дыщогугъ адыгэр и хэку щызэхуэсыжу илъэс 460-рэ хъуауэ дызыкъуэт Урысей къэралыгъуэм увыпIэ хэха щыдубыду дефIакIуэу дыпсэуну, — жиIащ Дунейпсо Адыгэ Хасэм и тхьэмадэ Сэхъурокъуэ Хьэутий къыщыпсалъэм.
Пшыхьыр я уэрэд, къафэ нэжэгужэхэмкIэ ягъэдэхащ республикэм и артист пажэхэу Зеущэ Iэуес, Гуазэ Тимур, Шэрджэс Iэсият, Музыкэ театрым и хорым, нэгъуэщIхэми.
ЩОМАХУЭ Залинэ.
